ธปท.เชื่อปีหน้าค่าบาทสวิง2ทิศทาง
ธปท.ส่งสัญญาณเตือนนักธุรกิจรับมือเงินบาทขึ้นลง เตรียมนำเงินทุนสำรองไปลงทุนพันธบัตรจีนกระจายความเสี่ยง
25 ธ.ค. 2553

ธปท.ส่งสัญญาณเตือนนักธุรกิจรับมือเงินบาทขึ้นลง เตรียมนำเงินทุนสำรองไปลงทุนพันธบัตรจีนกระจายความเสี่ยง
นายประสาร ไตรรัตน์วรกุล ผู้ว่าการธนาคารแห่งประเทศไทย (ธปท.) เปิดเผยว่า การเคลื่อนไหวของค่าเงินบาทในช่วง 2-3 สัปดาห์ที่ผ่านมา ถือว่าเสถียรภาพ เงินบาทค่อนข้างนิ่ง แต่หลังจากนี้ไปค่าเงินบาทจะเคลื่อนไหว 2 ทิศทาง ไม่ว่าจะอ่อนค่าลงหรือแข็งค่าขึ้น เพราะตลาดมีทั้งความต้องการซื้อและขายเงินบาท ทำให้ตลาดค่อนข้างสมดุล 
“ยังไม่สามารถคาดการณ์ภาวะเงินทุนเคลื่อนย้ายในปีหน้าได้ ในระยะสั้นหลังจบเทศกาลฉลองปีใหม่ ก็ยังบอกไม่ได้ว่าเงินทุนจะไหลเข้ามาเพิ่มกว่าปีนี้ หรือจะไหลออกนอกประเทศ เพราะตลาดเงินยังถือว่ามีปัจจัยเสี่ยงในต่างประเทศ มีหลายเรื่องไม่ชัดเจน นักลงทุนยังติดตามดูอยู่ อาทิ ปัญหาในสเปน การเผชิญหน้าของเกาหลีเหนือและเกาหลีใต้ ถ้าไม่มั่นใจ นักลงทุนก็พร้อมจะโยกเงินกลับไปในสกุลเหรียญสหรัฐ แต่ถ้าประเทศนั้นๆ มีศักยภาพได้ผลตอบแทนดี เงินทุนก็พร้อมจะไหลออกจากสหรัฐ” นายประสาร กล่าว
นายประสาร กล่าวว่า สถานการณ์เช่นนี้ ธปท.ยังต้องเตรียมเครื่องมือไว้ให้พร้อม เพื่อรับมือกับสถานการณ์ข้างหน้า ภาคเอกชนเองก็ต้องระวังความเสี่ยงอัตราแลกเปลี่ยนมากขึ้นด้วย เพราะค่าเงินไม่เคลื่อนไหวในทิศทางเดียวแล้ว
อย่างไรก็ตาม เพื่อลดความเสี่ยงในการบริหารเงินทุนสำรองระหว่างประเทศ ธปท.อยู่ระหว่างประสานงานกับทางการจีน เพื่อนำเงินทุนสำรองของไทยไปลงทุนในพันธบัตรหรือหลักทรัพย์ในรูปเงินหยวนแล้ว คาดว่าจีนจะอนุญาตได้ภายในปี 2554 นี้ โดยในช่วงที่ผ่านมา ธปท.ได้ลดสัดส่วนเงินเหรียญสหรัฐในตะกร้าทุนสำรองลงจนมีสัดส่วนไม่ถึง 50% ของเงินทุนสำรองทั้งหมด 
“การนำทุนสำรองไปลงทุนในจีน เป็นการกระจายการลงทุน ช่วยลดความเสี่ยงที่จะเกิดขึ้น แต่ก็ต้องพิจารณาให้ดี เพราะทุนสำรองที่มี 1.7 แสนล้านเหรียญสหรัฐนั้น ไทยมีหนี้ระยะสั้นและระยะยาวรวมกัน 9 หมื่นล้านเหรียญสหรัฐ ดังนั้นการจะเอาทุนสำรองไปบริหารต้องดูให้เหมาะสม” นายประสาร กล่าว